b'\n_START_ARTICLE_\nBaltasis \xc5\xa1altinis\n_START_PARAGRAPH_\nBaltasis \xc5\xa1altinis (Barklaini\xc5\xb3 baltasis \xc5\xa1altinis) \xe2\x80\x93 valstybinis gamtos paminklas, esantis Pasvalio rajone, Dauj\xc4\x97n\xc5\xb3 seni\xc5\xabnijoje, Barklaini\xc5\xb3 kaime, kairiajame Orijos krante, apie 150 m \xc4\xaf pietus nuo kelio \xc2\xa03115\xc2\xa0 Smilgiai\xe2\x80\x93Porijai\xc2\xa0 (vos prava\xc5\xbeiavus Dauj\xc4\x97nus). Vieta pritaikyta lankymui: kelyje pastatyta informacin\xc4\x97 rodykl\xc4\x97, patogus priva\xc5\xbeiavimas, tvarkinga \xc5\xa1altinio aplinka, \xc4\xafrengti betoniniai laipteliai, rentinys, kuriuo prateka \xc5\xa1altinio vanduo. Vieta primena svirtin\xc4\xaf \xc5\xa1ulin\xc4\xaf \xe2\x80\x93 svirties pagalba galima i\xc5\xa1 rentinio pasisemti vandens. 1985 m. paskelbtas respublikin\xc4\x97s reik\xc5\xa1m\xc4\x97s hidrogeologiniu gamtos paminklu._NEWLINE_\xc5\xa0altinis unikalus savo a\xc5\xa1triu kvapu ir \xc5\xa1leik\xc5\xa1\xc4\x8diu skoniu. Upelio dugno akmen\xc4\x97liai ir pakra\xc5\xa1\xc4\x8di\xc5\xb3 \xc5\xbeol\xc4\x97 tokia balta, kad \xc5\xa1altinis pramintas Baltuoju. Jo vanduo skaidrus, bespalvis, turi a\xc5\xa1tr\xc5\xb3 sieros vandenilio kvap\xc4\x85, neskanus, nes jame daug sulfat\xc5\xb3 ir kit\xc5\xb3 chemini\xc5\xb3 jungini\xc5\xb3. _NEWLINE_Pro \xc5\xa1altin\xc4\xaf prie pat upelio kranto praeina keliukas, vedantis \xc4\xaf Barklaini\xc5\xb3 lauko akmen\xc5\xb3 poligon\xc4\x85. Kelias buvo nutiestas tiesiai per Balt\xc4\x85j\xc4\xaf \xc5\xa1altin\xc4\xaf tiesiog j\xc4\xaf u\xc5\xbepilant. Jo vietoje ma\xc5\xbedaug  1\xe2\x80\x931,5 m gylyje skersai kelio \xc4\xafrengtas  vamzdis \xe2\x80\x93 i\xc5\xa1 lauk\xc5\xb3 sub\xc4\x97gan\xc4\x8dio vandens latakas, kuriuo \xc4\xaf Orij\xc4\x85, manoma, nuteka ir i\xc5\xa1plautos chemin\xc4\x97s bei organin\xc4\x97s dirbam\xc5\xb3 lauk\xc5\xb3 tr\xc4\x85\xc5\xa1os. \xc5\xa0altinis yra prasiver\xc5\xbe\xc4\x99s \xc4\xaf Orijos krant\xc4\x85 i\xc5\xa1 po supilt\xc5\xb3 \xc5\xbeemi\xc5\xb3 ties kelio vamzd\xc5\xbeiu, ma\xc5\xbedaug  1 m auk\xc5\xa1tyje, ir vingiuodamas teka beveik 3 m ilgio ir 0,4 m plo\xc4\x8dio vaga \xc4\xaf upel\xc4\xaf.\n_START_SECTION_\nGeologija\n_START_PARAGRAPH_\nVanduo i\xc5\xa1teka i\xc5\xa1 devono sistemos tatulos svitos gipso klod\xc5\xb3, sl\xc5\xabgsan\xc4\x8di\xc5\xb3 po kvartero nuogulomis 10\xe2\x80\x9315 m gylyje. \xc5\xa0ioje vietoje yra tik apatinis, ma\xc5\xbedaug 14 m storio gipso klodas, sudarytas i\xc5\xa1 70 proc. gipso bei 30 proc. dolomito bei dolomitinio mergelio (domerito). I\xc5\xa1 \xc5\xa1i\xc5\xb3 uolien\xc5\xb3 zonos i\xc5\xa1siver\xc5\xbe\xc4\x99s \xc4\xaf pavir\xc5\xa1i\xc5\xb3 vanduo yra labai \xc5\xa1altas, nesiekiantis 10\xc2\xb0C.'